### NN 114/2025 (22.8.2025.), Uredba o sadržaju podataka u Središnjem registru stanovništva

Vlada Republike Hrvatske

1654

Na temelju članka 10. stavka 5. Zakona o Središnjem registru stanovništva (»Narodne novine«, broj 67/25.), Vlada Republike Hrvatske je na sjednici održanoj 21. kolovoza 2025. donijela

UREDBU

O SADRŽAJU PODATAKA U SREDIŠNJEM REGISTRU STANOVNIŠTVA

I. TEMELJNE ODREDBE

Predmet Uredbe

Članak 1.

Ovom Uredbom utvrđuje se sadržaj podataka u Središnjem registru stanovništva (u daljnjem tekstu: Središnji registar).

Rodna neutralnost izraza

Članak 2.

Izrazi koji se koriste u ovoj Uredbi, a imaju rodno značenje odnose se jednako na muški i ženski rod.

Sadržaj podataka u Središnjem registru

Članak 3.

U Središnji registar, uz podatke koji se upisuju na temelju članka 10. stavaka 2. i 3. Zakona o Središnjem registru stanovništva (u daljnjem tekstu: Zakon), upisuje se datum i vrijeme upisa i promjene upisanih podataka.

II. OPĆI DIO SREDIŠNJEG REGISTRA

Osobni identifikacijski broj i osobno ime

Članak 4.

U opći dio Središnjeg registra iz Evidencije o osobnim identifikacijskim brojevima Porezne uprave upisuju se podaci o osobnom identifikacijskom broju (u daljnjem tekstu: OIB) i osobnom imenu:

1. OIB i

2. ime i prezime osobe.

Podaci o rođenju, smrti i državljanstvu osobe

Članak 5.

(1) U opći dio Središnjeg registra iz državnih matica i evidencije o državljanstvu tijela državne uprave nadležnog za upravu upisuju se podaci o rođenju, smrti i državljanstvu osobe:

1. spol

2. datum i vrijeme rođenja

3. mjesto rođenja

4. država rođenja

5. OIB majke

6. ime i prezime majke

7. rođeno prezime majke

8. država rođenja majke

9. OIB oca

10. ime i prezime oca

11. rođeno prezime oca

12. država rođenja oca

13. datum i vrijeme smrti

14. datum upisa činjenice smrti

15. datum upisa u evidenciju o državljanstvu

16. osnova upisa u evidenciju o državljanstvu

17. datum upisa prestanka državljanstva u evidenciju o državljanstvu

18. osnova prestanka državljanstva

19. datum rođenja, mjesto i država rođenja za hrvatske državljane rođene u inozemstvu, a koji nisu upisani u državne matice.

(2) U opći dio Središnjeg registra iz Zbirke podataka o državljanima trećih zemalja na privremenom boravku, dugotrajnom boravku i stalnom boravku, Zbirke podataka o državljanima države članice EGP-a i članovima njihovih obitelji na privremenom i stalnom boravku, Zbirke podataka o azilantima i strancima pod supsidijarnom zaštitom i Zbirke podataka o strancima pod privremenom zaštitom tijela državne uprave nadležnog za unutarnje poslove upisuju se podaci o rođenju, smrti i državljanstvu strane osobe:

1. rođeno prezime

2. spol

3. datum rođenja

4. mjesto rođenja

5. država rođenja

6. državljanstvo

7. ostala državljanstva i

8. bračno stanje.

Podaci o braku ili životnom partnerstvu

Članak 6.

(1) U opći dio Središnjeg registra iz državnih matica tijela državne uprave nadležnog za upravu upisuju se podaci o braku:

1. OIB bračnog druga

2. ime i prezime bračnog druga

3. datum sklapanja braka

4. načini prestanka braka – smrt, proglašenje nestaloga bračnog druga umrlim, razvod braka, poništaj braka

5. datum prestanka braka i

6. datum upisa prestanka braka.

(2) U opći dio Središnjeg registra iz registra životnog partnerstva tijela državne uprave nadležnog za upravu upisuju se podaci o životnom partnerstvu:

1. OIB životnog partnera

2. spol životnog partnera

3. ime i prezime životnog partnera

4. datum sklapanja životnog partnerstva

5. načini prestanka životnog partnerstva – smrt, proglašenje nestaloga životnog partnera umrlim, raskid životnog partnerstva, poništaj životnog partnerstva

6. datum prestanka životnog partnerstva i

7. datum upisa prestanka životnog partnerstva.

Podaci o osobama kojima je imenovan skrbnik ili poseban skrbnik i skrbništvu

Članak 7.

U opći dio Središnjeg registra iz Registra osoba pod skrbništvom i iz Registra osoba pod posebnim skrbništvom tijela državne uprave nadležnog za socijalnu skrb upisuju se podaci o osobama kojima je imenovan skrbnik ili poseban skrbnik i skrbništvu:

1. vrsta skrbništva

2. OIB skrbnika

3. ime i prezime skrbnika

4. datum stavljanja pod skrbništvo i

5. datum prestanka skrbništva ili posebnog skrbništva.

Podaci o prebivalištu i boravištu

Članak 8.

(1) U opći dio Središnjeg registra iz Zbirke podataka o prebivalištu i boravištu tijela državne uprave nadležnog za unutarnje poslove upisuju se podaci o prebivalištu i boravištu:

1. prebivalište – županija, grad ili općina, naselje, ulica, kućni broj i dodatak kućnom broju

2. datum prijave prebivališta

3. datum odjave prebivališta

4. identifikacijska oznaka stambene jedinice (prebivališta)

5. boravište – županija, grad ili općina, naselje, ulica, kućni broj i dodatak kućnom broju

6. datum prijave boravišta

7. ustanova u kojoj je prijavljeno boravište

8. vrsta/šifra ustanove u kojoj je prijavljeno boravište

9. datum odjave/važenja boravišta

10. identifikacijska oznaka stambene jedinice (boravišta)

11. datum privremenog odlaska u inozemstvo

12. država i mjesto privremenog odlaska

13. predviđeno trajanje privremenog odlaska u mjesecima i

14. razlog privremenog odlaska u inozemstvo.

(2) U opći dio Središnjeg registra iz Zbirke podataka o državljanima trećih zemalja na privremenom boravku, dugotrajnom boravku i stalnom boravku, Zbirke podataka o državljanima države članice EGP-a i članovima njihovih obitelji na privremenom i stalnom boravku, Zbirke podataka o azilantima i strancima pod supsidijarnom zaštitom i Zbirke podataka o strancima pod privremenom zaštitom tijela državne uprave nadležnog za unutarnje poslove upisuju se podaci o prebivalištu i boravištu za strane osobe:

1. prethodno prebivalište izvan Republike Hrvatske

2. svrha boravka

3. datum izdavanja odobrenja za boravak

4. datum do kad vrijedi odobrenje za boravak i

5. vrsta odobrenja.

Podaci o invaliditetu

Članak 9.

U opći dio Središnjeg registra iz Registra osoba s invaliditetom zavoda nadležnog za javno zdravstvo upisuju se podaci o invaliditetu:

1. evidencija u Hrvatskom registru osoba s invaliditetom

2. status upisa osobe s invaliditetom – aktivan, neaktivan i smrt

3. indikator vrste invalidnosti

4. postotak oštećenja organizma

5. stupanj funkcionalnog oštećenja

6. datum prvog nalaza o utvrđivanju invaliditeta

7. datum i vrijeme upisa osobe s invaliditetom

8. datum i vrijeme promjene statusa osobe s invaliditetom

9. datum i vrijeme promjene postotka oštećenja organizma i

10. datum i vrijeme promjene stupnja funkcionalnog oštećenja.

III. POSEBNI DIO SREDIŠNJEG REGISTRA

Podaci o obrazovanju

Članak 10.

(1) U posebni dio Središnjeg registra iz Zajedničkog upisnika školskih ustanova u elektroničkom obliku (e-Matica) tijela državne uprave nadležnog za znanost, obrazovanje i mlade upisuju se podaci o obrazovanju:

1. OIB ustanove obrazovanja

2. datum početka pohađanja ustanove

3. datum završetka pohađanja ustanove

4. trenutni razred

5. adresa ustanove

6. datum završetka obrazovnog programa

7. datum ispisa

8. razlog ispisa

9. podaci o obrazovnom programu

10. razina obrazovanja i

11. stručna sprema.

(2) U posebni dio Središnjeg registra iz Informacijskog sustava visokog učilišta tijela državne uprave nadležnog za znanost, obrazovanje i mlade – Evidencija studenata upisuju se podaci o obrazovanju:

1. OIB, naziv i šifra visokog učilišta iz Upisnika visokih učilišta

2. naziv i šifra studijskog programa iz Upisnika studijskih programa

3. mjesto izvođenja studija

4. datum upisa na studij

5. akademska godina upisa na studij

6. status studenta

7. tekuća akademska godina

8. godina studija

9. aktivan upis

10. datum prestanka statusa studenta

11. razlog prestanka statusa studenta i

12. vrsta i razina studija.

(3) U posebni dio Središnjeg registra iz Informacijskog sustava visokog učilišta tijela državne uprave nadležnog za znanost, obrazovanje i mlade – Evidencija svjedodžbi, diploma i dopunskih isprava o studiju upisuju se podaci:

1. vrsta isprave – diploma, svjedodžba ili dopunska isprava o studiju

2. naziv visokog/ih učilišta koje izdaje ispravu

3. OIB i naziv nadležnog visokog/ih učilišta

4. naziv ili nazivi završenoga studijskog programa po čijem završetku se izdaje isprava

5. znanstveno područje u kojem je stečena isprava

6. znanstveno polje u kojem je stečena isprava

7. stečeni akademski ili stručni naziv/nazivi ili akademski stupanj

8. datum završetka studija

9. vrsta i razina studija i

10. razina obrazovanja.

(4) U posebni dio Središnjeg registra iz Zbirke podataka o državljanima trećih zemalja na privremenom boravku, dugotrajnom boravku i stalnom boravku, Zbirke podataka o državljanima države članice EGP-a i članovima njihovih obitelji na privremenom i stalnom boravku, Zbirke podataka o azilantima i strancima pod supsidijarnom zaštitom i Zbirke podataka o strancima pod privremenom zaštitom tijela državne uprave nadležnog za unutarnje poslove upisuju se podaci o obrazovanju strane osobe.

Podaci o osnovi zdravstvenog osiguranja

Članak 11.

U posebni dio Središnjeg registra iz Informacijskog sustava zavoda nadležnog za zdravstveno osiguranje upisuju se podaci o osnovi zdravstvenog osiguranja:

1. osnova osiguranja

2. datum stjecanja statusa osigurane osobe u obveznom zdravstvenom osiguranju

3. datum prestanka statusa osigurane osobe u obveznom zdravstvenom osiguranju

4. OIB obveznika podnošenja prijave i

5. djelatnost obveznika podnošenja prijave.

Podaci o osnovi mirovinskog osiguranja i podaci o umirovljenicima

Članak 12.

(1) U posebni dio Središnjeg registra iz Informacijskog sustava zavoda nadležnog za mirovinsko osiguranje upisuju se podaci o osnovi mirovinskog osiguranja:

1. OIB poslodavca

2. naziv poslodavca

3. općina/grad mjesta rada

4. djelatnost poslodavca

5. zanimanje

6. datum početka osiguranja

7. datum završetka osiguranja

8. vrsta ugovora o radu

9. osnova osiguranja

10. stručna sprema i

11. dnevno radno vrijeme.

(2) U posebni dio Središnjeg registra iz Informacijskog sustava zavoda nadležnog za mirovinsko osiguranje upisuju se podaci o umirovljenicima:

1. datum priznanja prava

2. vrsta mirovine – starosna/prijevremena starosna mirovina, invalidska mirovina zbog potpunog gubitka radne sposobnosti, invalidska mirovina zbog djelomičnog gubitka radne sposobnosti i obiteljska mirovina i

3. status aktivnosti mirovine.

Podaci o stambenoj jedinici i kvaliteti stanovanja

Članak 13.

(1) U posebni dio Središnjeg registra iz Informacijskog sustava Državne geodetske uprave preuzimaju se podaci o stambenoj jedinici:

1. identifikacijski broj zgrade

2. vrsta zgrade

3. godina izgradnje zgrade

4. broj stambenih jedinica u zgradi

5. identifikacijski broj stambene jedinice

6. OIB vlasnika/suvlasnika

7. ime i prezime vlasnika/suvlasnika

8. status – vlasnik/suvlasnik

9. razina stambene jedinice

10. površina stambene jedinice

11. način korištenja stambene jedinice i

12. adresa stambene jedinice – županija, grad ili općina, naselje, ulica, kućni broj i dodatak kućnom broju.

(2) U posebni dio Središnjeg registra iz Informacijskog sustava Državne geodetske uprave preuzimaju se podaci o kvaliteti stanovanja:

1. broj soba

2. dostupnost vodovoda – javna mreža, ostalo (kišnica, bunar, cisterna i sl.), nema

3. dostupnost kanalizacije – javna mreža, septička (crna) jama, ispust u okoliš, nema

4. dostupnost električne energije

5. dostupnost plinske instalacije

6. način grijanja stambene jedinice – centralno grijanje iz mjesnog centra za grijanje, centralno grijanje iz uređaja u zgradi ili stanu, grijanje na peći, kamin, štednjak i sl., grijanje na klimatizacijski uređaj, stan se ne grije

7. vrsta energenta – ogrjevno drvo, prirodni plin, loživo ulje, ostali neobnovljivi izvori (ugljen, mazut), električna energija, sunčeva energija, drveni peleti ili briketi, toplinska crpka, ostali obnovljivi izvori

8. dostupnost klimatizacije

9. dostupnost kuhinje i površina kuhinje – do 4 m², više od 4 m²

10. dostupnost kupaonice

11. dostupnost zasebnog zahoda i

12. dostupnost dizala.

(3) Iznimno od stavka 2. ovoga članka, za zatečene višestambene zgrade u postupku određivanja i dodjeljivanja OIB-a zajednici suvlasnika prema odredbama propisa o upravljanju i održavanju zgrada prikupljaju se podaci o kvaliteti stanovanja:

1. dostupnost vodovoda

2. dostupnost kanalizacije

3. dostupnost električne energije

4. dostupnost plinske instalacije

5. način grijanja stambene jedinice – centralni sustav, pojedinačni sustav

6. vrsta energenta – plinsko loživo ulje, električna kruta goriva, obnovljivi izvori

7. dostupnost kuhinje

8. dostupnost kupaonice

9. dostupnost zasebnog zahoda

10. dostupnost dizala i

11. godina izgradnje zgrade.

IV. POSEBNE ODREDBE

Korištenje standarda, normi, klasifikacija i šifarnika

Članak 14.

Prilikom upisa podataka u Središnji registar primjenjuju se hrvatski i međunarodni standardi, norme, klasifikacije i šifarnici važeći u trenutku upisa podataka.

Preuzimanje podataka

Članak 15.

(1) Podaci propisani ovom Uredbom za opći dio Središnjeg registra, jednokratno se preuzimaju od izvora podataka u Središnji registar u skladu s člankom 43. stavkom 2. Zakona, a promjene se nastavljaju preuzimati u realnom vremenu sukladno članku 11. stavku 2. Zakona.

(2) Podaci propisani ovom Uredbom za posebni dio Središnjeg registra jednokratno se preuzimaju od izvora podataka u Središnji registar stanovništva u skladu s člankom 43. stavkom 2. Zakona i nastavlja se preuzimanje podataka sa stanjem na dan u skladu s člankom 12. stavkom 1. Zakona.

V. PRIJELAZNE ODREDBE

Razmjena Poslovnih specifikacija

Članak 16.

Porezna uprava će Poslovne specifikacije, kojima se opisuje tehnički sadržaj podataka u Središnjem registru, razmijeniti s izvorima podataka u roku od mjesec dana od dana stupanja na snagu ove Uredbe.

Članak 17.

(1) Središnji registar preuzet će podatke iz članka 5. stavka 1. točaka 15. i 16. ove Uredbe upisane u evidenciju o državljanstvu za sve osobe koje imaju određen i dodijeljen OIB te podatke iz članka 8. ove Uredbe upisane u Zbirku podataka o prebivalištu i boravištu tijela državne uprave nadležnog za unutarnje poslove u roku određenom člankom 43. Zakona.

(2) Za osobe upisane na temelju stavka 1. ovoga članka upisat će se podaci propisani člankom 4., člankom 5. stavkom 1. točkama od 1. do 14. i točkom 19. te stavkom 2., člancima 6. i 7. te člancima od 9. do 12. ove Uredbe u roku određenom člankom 43. Zakona.

VI. ZAVRŠNA ODREDBA

Stupanje na snagu

Članak 18.

Ova Uredba stupa na snagu osmoga dana od dana objave u »Narodnim novinama«.

Klasa: 022-03/25-03/66
 Urbroj: 50301-05/14-25-7
 Zagreb, 21. kolovoza 2025.

Predsjednik
 mr. sc. Andrej Plenković, v. r.